  Виталий Пронин Ижысь ульчаосты Ижкарлэн нуналызлы сӥзем билбордъёс шулдырто. Соос вылысь, чебер суредъёсты сяна, удмурт кылэз но адӟыны луэ. Велосипедэн ворттылонъя ӵошатскон сярысь верась суред вылысь лыдӟиськом - «Ворттыломы!», эктонъёс сярысь - «Эктомы!», Гербер сярысь - «Шулдыръяськомы!». Шумпотоно, тае гожтыку, удмурт кыллэн аспӧртэмлыкъёсыз лыдэ басьтэмын - удмуртъёслэн вераськоназы валтӥсь интыын сылэ глагол.- Ижын ужа Калыкъёслэсь но пӧртэм инмаръёслы оскисьёслэсь кусыпъёссэс радъянъя кенеш, - ивортэ Ижкар администрацилэн пресс-службаез. - Отчы пырись адямиос огпол гинэ ӧз шараяллялэ малпанзэс, элькун шулдыръяськонъёс но ужрадъёс сярысь билбордъёс но ӟечкыланъёс 2 кылын мед луозы шуыса. Кылсярысь, шып ӧз улы удмурт азьветлӥсь Лев Шубин, вазиськылӥз Нациосын ужан политикая министерство.Юрист Сергей Бехтерев Ижкарлэн администрацияз трос гожтэтъёс ысъяз: Удмуртилэн кун кылъёсыз сярысь законъя шаерамы ӟуч кылэн артэ удмуртэз но сылыны кулэ. Озьы туэ толалтэ Ижысь Шор площадьысь йӧлэсь лэсьтэм арбериос вылын «Ӵошен шунытгес» гожтэмын вал.Зэм но, бадӟым билбордъёс вылысь «С днём города!» вӧзысь «Ижкарлэн нуналэныз!» гожтэмез адӟиськод ке, сюлмын шунытгес луэ.Мария Векшина Теги: анайкыл Ижкар  